EUROOPA KOMISJON Brüssel,2.4.2020 COM(2020) 143 final KOMISJONI TEATIS





Reageerimine koroonaviirusele















Iga eurot tuleb kasutada parimal võimalikul viisil, et kaitsta elusid ja säilitada elatusvahendeid



Reageerimine koroonaviirusele

Iga eurot tuleb kasutada parimal võimalikul viisil, et kaitsta elusid ja säilitada elatusvahendeid 1.Sissejuhatus COVID-19 puhang seab Euroopa selliste katsumuste ette, mida veel paari kuu eest peeti mõeldamatuks. Praegune kriis on eelkõige rahvatervise hädaolukord ning Euroopa Komisjoni ülesanne on päästa elusid ja kaitsta elatusvahendeid. Selles vaimus püüame oma jõupingutustega toetada Euroopa tervishoiutöötajate ja eesliinil tegutsejate kangelaslikku tööd, sest nemad ravivad patsiente ja tagavad selle, et kõik toimiks. Samuti aitame neid, kes on olnud sunnitud lõpetama töölkäimise või peavad olema kodus, et teisi mitte nakatada. Kuna kriis on kõikehõlmav, peab vastus sellele olema enneolematult ulatuslik, kiire ja solidaarne. Hädasti on vaja igasugust toetust. Tuleb osta ja kohale toimetada meditsiini- või kaitsevahendid ning tagada enim puudust kannatavatele inimestele juurdepääs toidule ja võimalus rahuldada põhivajadusi. Inimestel peab olema sissetulek ja töökoht ka pärast kriisi, ettevõtted peavad ellu jääma ning tuleb tagada, et meie majandus suudab taas hakata kasvama niipea, kui võimalik. See on olnud komisjoni põhjaliku meetmepaketi käivitav jõud. Tööstust tuleb ergutada tootma varustust, looma kaitsevarustuse ühise varu, mida saaks viivitamata kasutada seal, kus seda vaja on, ning korraldama liikmesriikidega ühishankeid, et tellida kõige hädavajalikumat varustust. Loodud on Euroopa ekspertidest koosnev rühm, et tagada liikmesriikidele juurdepääs parimale teabele, ning viivitamata suunati raha ravi ja vaktsiinide alastesse teadusuuringutesse. Lisaks sellele tegi komisjon paremini kättesaadavaks ELi eelarvelised vahendid, muutis riigiabi eeskirjad täiesti paindlikuks ning aktiveeris esimest korda stabiilsuse ja kasvu pakti üldise vabastusklausli. Need ELi meetmed koos Euroopa Keskpanga võetud meetmetega annavad liikmesriikidele enneolematud eelarvelised ja finantsvahendid, et aidata neid, kes abi kõige rohkem vajavad. Meetmete osana tegi komisjon 13. märtsil ettepaneku koroonaviirusele reageerimise investeerimisalgatuse kohta. Selles keskenduti kohe vajalikele, võimalikele ja teostatavatele meetmetele. Algatus jõustus rekordilise kiirusega ja võimaldab nüüd liikmesriikidel kasutada ühtekuuluvuspoliitika vahendeid, et toetada tervishoiusüsteemi ja -töötajaid, töötajaid ja tööandjaid lühendatud tööaja kavade kaudu ning väikeettevõtteid likviidsuse pakkumise kaudu. Lisaks sellele laiendati Euroopa Liidu Solidaarsusfondi kohaldamisala, et katta rahvatervise hädaolukorrad. See on väga oluline kohapeal tegutsejate jaoks. Samas suureneb iga päevaga vajadus teha veelgi rohkem. Seetõttu võtabki komisjon täna vastu mitu enneolematut ja julget meedet. Tänase päeva ettepanekud põhinevad lihtsal lubadusel: me kasutame parimal võimalikul viisil iga eurot, mis meil on, et päästa elusid ja kaitsta elatusvahendeid. Selleks esitame täna järgmised ettepanekud: üluua uus ELi solidaarsusvahend väärtusega 100 miljardit eurot, et aidata töötajatel säilitada oma sissetulek ja võimaldada ettevõtjatel hoida töötajaid; ümuuta Euroopa struktuuri- ja investeerimisfondid täiesti paindlikuks, et iga euro saaks suunata rahvatervise kaitsmiseks või inimesi ja ettevõtteid tabanud majandusšoki leevendamiseks; üsuunata kõik selle aasta ELi eelarves olemasolevad vahendid erakorralisse meetmesse, et toetada jõupingutusi inimelude päästmiseks. Lisaks sellele esitatakse konkreetsed ettepanekud, et tagada enim puudust kannatavate inimeste varustatus toiduga ning sihtotstarbeline toetus põllumajandustootjatele ja kaluritele, kes on paljude kohalike kogukondade alustalad ja aitavad tagada katkematuid toidutarneid Euroopas. Kriisi ajal ei tohi kõhelda ega võtta poolikuid meetmeid. Tänase paketiga näitab Euroopa, et ta paneb mängu kõik olemasolevad vahendid ja teeb kõik, mis on tema võimuses. 2.Elatusvahendite kaitse: inimestele tuleb tagada töökohad ja aidata ettevõtetel kriis üle elada 2.1. TERA: ELi-ülene kava töötuseriski leevendamiseks

Paljud eurooplased kannatavad teistest rohkem pelgalt oma elatusallika või elukoha tõttu. Kuna sama kriis mõjutab liidus kõiki inimesi ja rahvaid, peame üksteist aitama, sõltumata sellest, kas oleme rikkad või vaesed, elame idas, läänes, põhjas või lõunas. See muutub eriti ilmseks siis, kui on vaja leevendada majandusšokki. Praeguse kriisiga silmitsi seistes on suurim oht kas liiga ettevaatlik või liiga jäik poliitika. Seetõttu vajame täiendavaid julgeid samme, et tagada neile, keda kriis on ilma omapoolse süüta rängalt mõjutanud, täielik toetus kriisiga toimetulekuks. Selles lähtutaksegi komisjoni tänases ettepanekus tööhõive toetamise erakorralise rahastu (TERA) loomiseks. Tegemist on uue rahastuga, mille kaudu antakse kuni 100 miljardit eurot laenu abi vajavatele liikmesriikidele, et aidata tagada töötajatele sissetulek ja võimaldada ettevõtetel hoida töötajaid. Siis saavad inimesed jätkata üüri ja arvete tasumist ning osta süüa. Samuti toetatakse sellega majanduse jaoks väga vajalikku stabiilsust. Laenud põhinevad liikmesriikide antud garantiidel ja laenud suunatakse suurimatele abivajajatele. Rahastust võivad abi saada kõik liikmesriigid, kuid eelkõige on see mõeldud neile, keda kriis on kõige rängemalt tabanud. TERAst toetatakse lühendatud tööaja kavasid ja samalaadseid meetmeid, et aidata liikmesriikidel säilitada töökohti ning kaitsta seeläbi töötajaid ja füüsilisest isikust ettevõtjaid töötuseriski ja sissetuleku kaotuse eest. Ettevõtted saavad ajutiselt vähendada töötajate töötunde, kusjuures töötajad saavad mittetöötatud tundide eest riigilt sissetulekutoetust. Füüsilisest isikust ettevõtjate suhtes kohaldatakse praeguses erakorralises olukorras sissetuleku asendamist. Varem osutus samalaadne lähenemisviis mõjusaks vahendiks suures majanduskriisis. Viimase finantskriisi ajal aitas selline lähenemisviis ennetada majanduslanguse rängemat mõju ja kiirendada taastumist. Sellised kavad olid juba kasutusel 18 liikmesriigis enne COVID-19 puhangut ja nende neid on nüüd pikendatud või laiendatud. Praeguse seisuga on samalaadsed kavad ka kõikides teistes liikmesriikides või need võetakse seal varsti kasutusele. 2.2. Enim puudust kannatavate inimeste aitamine Ajal, mil enamus inimesi Euroopas hoiab viiruse leviku aeglustamiseks suhtlemisdistantsi, on veelgi tähtsam, et need, kes sõltuvad oma põhivajadustes teistest, ei jääks abist ilma. Eelkõige kehtib see liidus enim puudust kannatavate inimeste kohta, kes saavad Euroopa abifondist enim puudust kannatavate isikute jaoks nii toiduabi kui ka hädavajalikke esemeid. Paljud vabatahtlikud, kes abi jagavad, ei saa enam appi tulla, sest sageli kuuluvad nad suurima riskiga isikute rühma, keda koroonaviirusega nakatumine ohustab. Seetõttu teeb komisjon täna ettepaneku, et liikmesriigid saaksid paindlikult võtta kasutusele uusi meetodeid, nagu kasutada elektroonilisi vautšereid ja osta kaitsevarustust neile, kes abi kohale toimetavad. 2.3. Põllumajandustootjate ja kalurite toetamine Euroopa põllumajandus- ja kalandussektor on kogu liidus paljude kohalike kogukondade alustala ja sotsiaalne keskpunkt. Neil on oluline roll, sest nad varustavad meid toiduga ning nad kannavad edasi möödunud sajandite traditsioone ja teadmisi. Praegune kriis on kalureid ja põllumajandustootjaid raskelt tabanud ning see mõjutab toiduainete tarneahelaid ja kohalikku majandust, mida sektor toetab. Komisjon esitab täna õigusaktide ettepanekud, et võimaldada erandlik paindlikkus Euroopa Merendus- ja Kalandusfondi kasutamisel. See võimaldaks liikmesriikidel anda kaluritele toetust kalapüügi ajutiseks peatamiseks, anda vesiviljelustootjatele toetust tootmise ajutiseks peatamiseks või vähendamiseks ning anda tootjaorganisatsioonidele toetust kalandus- ja põllumajandustoodete ajutiseks ladustamiseks. Samamoodi tuleb kogu kriisi ajal toetada Euroopa põllumajandustootjaid, et tagada elatusvahendite kaitse ja katkematu toiduga varustatus. Seda silmas pidades kavatseb komisjoni lähiajal teha ettepaneku mitme konkreetse meetme kohta, et tagada põllumajandustootjatele ja teistele abisaajatele ühise põllumajanduspoliitika raames antav vajalik toetus. Nende meetmetega antakse põllumajandustootjatele rohkem aega toetusetaotluste esitamiseks ja ametnikele rohkem aega nende menetlemiseks. Selleks et aidata suurendada põllumajandustootjate rahavooge, kavatseb komisjon teha ettepaneku suurendada otsetoetuste ettemakseid ja maaelu arendamiseks tehtavaid makseid. Samuti kavatsetakse uurida suurema paindlikkuse võimaldamist kohapealsete kontrollide tegemisel, et füüsilise kontakti vajadus oleks võimalikult väike, ja ka selleks, et vähendada halduskoormust. 3.Meie majanduse ja inimeste kaitse: ühtekuuluvuspoliitika fondidest on vaja nüüd kätte saada iga euro Komisjon täidab täna oma lubaduse võtta kiiresti kasutusele iga euro, mis meil on. Seda silmas pidades saab rahvatervise kriisi mõju leevendamiseks kasutada kõigi kolme ühtekuuluvuspoliitika fondi – Euroopa Regionaalarengu Fondi, Euroopa Sotsiaalfondi ja Ühtekuuluvusfondi – kulukohustustega sidumata vahendeid. Selleks teeb komisjon ettepaneku kasutada fondide- ja piirkonnakategooriate vahelistes ülekannetes maksimaalset paindlikkust. Selleks et tagada kogu olemasoleva raha kasutamine, ei kohaldata erandkorras ühegi ühtekuuluvuspoliitika fondi puhul riikliku kaasrahastamise nõuet. See on pretsedenditu samm, mis kajastab liikmesriikide vajadust kasutada nüüd kõiki olemasolevaid vahendeid oma kodanike toetamiseks. Lisaks teeb komisjon ettepaneku, et kulutusi ei piirataks poliitikaeesmärkide kaupa ehk nn valdkondliku keskendamise nõuete alusel. Sellega tagatakse, et vahendeid saab suunata ümber sinna, kus neid kõige tungivamalt vajatakse. Õiguskindluse tagamiseks ja halduskoormuse vähendamiseks tehakse ettepanek veel mitme lihtsustuse vastuvõtmiseks. Need hõlmavad seda, et partnerluslepinguid ei ole vaja muuta, aastaaruannete esitamise tähtaegade edasilükkamist ja programmide lõpetamisel piiratud finantspaindlikkuse lubamist. See kehtib kõigi ühtekuuluvuspoliitika fondide kohta.